Diari Oficial de la Generalitat Valenciana


Sumari del DOGV 5454, del 20-02-2007 (2007/2199)

ACORD de 16 de febrer de 2007, del Consell, pel qual s'aprova el Pla d'Ocupació del personal que presta servicis com a mossos/as d'autòpsia de l'administració del Consell.
---------------------------------------------------------------------------------------------------------------------------------------------------------------------------

### Dades del document

Número de DOGV
:   5454

Data del DOGV
:   20-02-2007

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2007/2199


Data del document
:   16-02-2007

Organisme emissor
:   Conselleria de Justícia, Interior i Administracions Públiques

Tipus de document
:   Acord

Anàlisi jurídica

 Descriptors 

:   * qualificació del personal
    * promoció professional
    * personal de serveis
    * funcionari
    * concurs administratiu

El Consell, en la reunió del dia 16 de febrer de 2007, va adoptar l'acord següent:  
En l'actual configuració orgànica del Consell, la Conselleria de Justícia, Interior i Administracions Públiques és el departament responsable de l'àrea de justícia. Com a centre directiu a qui li correspon la proposta i execució de les polítiques en esta matèria, la Direcció General de Justícia assumix les actuacions relatives al col·lectiu de mossos/as d'autòpsia. Este col·lectiu presta els seus servicis en els Instituts de Medicina Legal d'Alacant, Castelló i València, dependents de la Direcció General de Justícia.  
Les funcions i comeses professionals assignades als/les mossos/as d'autòpsia s'han anat adaptant a les noves necessitats sorgides amb ocasió de la creació dels citats Instituts, produint-se en la pràctica una execució de tasques distinta a la inicial.  
El present Pla d'Ocupació pretén reestructurar el col·lectiu de mossos/as d'autòpsia, per mitjà de la modificació de la classificació dels corresponents llocs de treball com a llocs de naturalesa funcionarial del Grup D de titulació, amb la denominació d'Auxiliar d'Autòpsia, pertanyents al sector d'administració especial i amb un complement de destí 12 i un complement específic d'E005. D'eixa forma, el personal contractat laboral fix del Grup E, pertanyent al col·lectiu de mossos/as d'autòpsia, que estiga en possessió d'una titulació concreta, podrà optar, per mitjà d'un curs selectiu, a l'adquisició de la condició de funcionari/a de carrera com Auxiliar d'Autòpsia.  
Així mateix, com a conseqüència de l'experiència acumulada en altres processos semblants realitzats en l'administració del Consell, a través del Pla d'Ocupació es crea la Comissió d'Admissió i Seguiment, en què estaran representats l'administració i les organitzacions sindicals, que, a més de fer el seguiment del Pla d'Ocupació, té com a funció la d'aclarir les possibles incidències que es plantegen en relació amb l'admissió del personal inclòs en el seu àmbit d'aplicació.  
El Pla d'Ocupació ha sigut negociat amb les organitzacions sindicals més representatives, d'acord amb el que preveu la disposició addicional setena del Text Refós de la Llei de la Funció Pública Valenciana i en l'article 12.B) del II Conveni Col·lectiu del Personal Laboral al Servici de l'administració de la Generalitat. Així mateix, ha sigut emés informe favorable per la Direcció General de Pressuposts i Gastos, segons el que establix la disposició addicional tercera del Text Refós de la Llei de la Funció Pública Valenciana i en l'article 30.3 del Decret 33/1999, de 9 de març, del Consell.  
Per tot això, en virtut del que establix l'article 21 i la disposició addicional tercera i següents del Text Refós de la Llei de la Funció Pública Valenciana, aprovat pel Decret Legislatiu de 24 d'octubre de 1995, del Consell, i en l'article 30 del Decret 33/1999, de 9 de març, del Consell, pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de Funció Pública Valenciana, així com l'article 12.B) del II Conveni Col·lectiu per al personal laboral al servici de la Generalitat, i prèvia negociació amb les organitzacions sindicals més representatives, a l'empara del que disposa la Llei 9/1987, de 12 de juny, d'òrgans de representació, determinació de les condicions de treball i participació del personal al servici de les Administracions Públiques, a proposta del conseller de Justícia, Interior i Administracions Públiques, el Consell   
ACORDA  
Aprovar el Pla d'Ocupació del personal que presta servicis com a mossos/as d'autòpsia de l'administració del Consell, consistent en la realització de les següents actuacions:  
1. Objecte del pla d'ocupació:  
1.1. Proporcionar l'adequada formació i especial qualificació al personal que integra el col·lectiu de mossos/as d'autòpsia de l'administració del Consell, a fi de millorar la prestació del servici i augmentar la capacitat de treball i les oportunitats professionals de l'esmentat personal, així com instruir-los en les noves tècniques per a la millor realització de les seues funcions.  
1.2. Modificar la classificació dels llocs de treball de mosso/a d'autòpsia adequant les seues funcions a les noves necessitats, amb la nova denominació d'Auxiliar d'Autòpsia, pertanyents al Grup D, naturalesa funcionarial, sector d'Administració Especial, amb complement de destí nivell 12 i específic E005.  
1.3. Dur a terme l'adaptació de la relació jurídica del personal que posseïsca els requisits exigits i supere el procés selectiu per tal d'adequar-la a la naturalesa funcionarial amb la que es classificaran els llocs de treball d'auxiliar d'autòpsia.  
2. Convocatòries i termini d'execució:  
2.1. El present pla constarà de dos convocatòries, la primera d'elles s'efectuarà en un termini màxim de tres mesos a partir de la seua publicació en el Diari Oficial de la Comunitat Valenciana, i la segona transcorreguts dotze mesos des de l'esmentada publicació.  
2.2. Les dues convocatòries constaran d'idèntic procés de promoció interna i adaptació de la relació jurídica.   
2.3. En compliment del que disposa el paràgraf vuitè de l'article 21 de la Llei de la Funció Pública Valenciana, s'establix que l'execució del Pla d'Ocupació ha de quedar conclosa en el termini màxim de vint-i-quatre mesos, a partir del dia de la seua publicació en el Diari Oficial de la Comunitat Valenciana.  
3. Requisits per a participar:  
3.1. La participació en el Pla d'Ocupació és voluntària.  
3.2. Els que desitgen prendre part en el mateix han de reunir els tres requisits següents:  
a) Ser personal laboral fix del Grup E i categoria professional de mosso/a d'autòpsia al servici de l'administració del Consell.  
b) Trobar-se en situació de servici actiu i exercir, amb destí definitiu o provisional, un lloc de treball classificat amb la denominació de mosso/a d'autòpsia o tindre concedida la reserva d'un dels esmentats llocs per qualsevol de les causes legal o reglamentàriament previstes, o bé trobar-se en una altra situació laboral sempre que comporte el dret al reingrés en un lloc de treball de mosso/a d'autòpsia.  
c) Estar en possessió de la titulació acadèmica corresponent al grup D dels establits en l'article 4 de la Llei de la Funció Pública Valenciana i de l'article 7.2 del II conveni Col·lectiu per al personal laboral al servici de l'administració de la Generalitat.  
3.3. Els esmentats requisits hauran de posseir-se en la data que finalitze el termini de presentació de les sol·licituds per a participar en la convocatòria de la respectiva edició en què es pretenga participar.  
3.4. Per a ser admés al curs selectiu haurà d'acreditar-se documentalment estar en possessió de la titulació exigida, d'acord amb l'apartat anterior.   
4. Comissió d'admissió i seguiment del pla d'ocupació del col·lectiu de mossos d'autòpsia:  
4.1. Amb la finalitat de dur a terme el seguiment del procés de promoció i adaptació de la relació jurídica del personal inclòs en l'àmbit d'aplicació d'este Pla d'Ocupació, així com, si procedix, aclarir les possibles incidències relacionades en l'admissió del referit personal a les proves, es constituïx la Comissió d'Admissió i Seguiment del Pla d'Ocupació del col·lectiu de mossos d'autòpsia.  
4.2. Els acords que adopte la Comissió d'Admissió i Seguiment tindran caràcter de proposta i resoldrà l'òrgan competent en raó de la matèria el que procedisca.  
4.3. La Comissió d'Admissió i Seguiment, presidida pel Cap de l'Àrea de Funció Pública o persona en què delegue, estarà formada pels següents membres:  
- Un/a representant del Servici de Classificació de llocs i Registre de personal, de l'Àrea de Funció Pública, de la Direcció General d'Administració Autonòmica.  
- Un/a representant del Servici de Règim Jurídic i Relacions Sindicals, de la Direcció General d'Administració Autonòmica, que actuarà com a secretari/a d'actes.  
- Un/a representant del Servici de Provisió de Llocs, de l'Àrea de Funció Pública, de la Direcció General d'Administració Autonòmica.  
- Un/a representant del Servici de Selecció de personal, de l'Àrea de l'Institut Valencià d'Administració Pública, de la Direcció General d'Administració Autonòmica.  
- Un/a representant de l'Àrea de l'Institut Valencià d'Administració Pública.  
- Un/a representant de la Subsecretaria de la Conselleria de Justícia, Interior i Administracions Públiques.  
- Un/a representant de la Direcció General de Justícia.  
- Un/a representant per cada una de les organitzacions sindicals integrants de la Mesa Sectorial de Funció Pública.  
5. Cursos i proves selectives d'adaptació de la relació jurídica i promoció interna:  
5.1. Convocatòria i presentació de sol·licituds  
5.1.1. Una vegada constituïda la Comissió d'Admissió i Seguiment del Pla d'Ocupació, prevista en l'apartat 4, per mitjà d'Ordre del conseller de Justícia, Interior i Administracions Públiques, es convocaran els cursos i proves d'integració i adaptació de la relació jurídica per al personal inclòs en el Pla d'Ocupació. Esta ordre inclourà, necessàriament, el nomenament del tribunal qualificador, així com el model normalitzat de sol·licitud de participació en el procés, en el que conste la referència del lloc de treball que ocupa el/l'aspirant, el seu nivell de titulació acadèmica, així com la seua situació laboral.  
5.1.2. Finalitzat el termini de presentació de les sol·licituds, la Direcció General d'Administració Autonòmica publicarà en el Diari Oficial de la Comunitat Valenciana la relació de les persones admeses i excloses a la realització del curs i proves selectives, especificant-se, si és procedent, el motiu de l'exclusió.  
5.1.3. Publicada la relació a què fa referència l'apartat anterior, les persones excloses podran formular, durant el termini de 10 dies hàbils a comptar des de l'endemà de la publicació, les al·legacions que estimen oportunes, així com esmenar els errors en què hagueren pogut incórrer i adjuntar els documents preceptius no presentats junt amb la sol·licitud, segons el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5.1.4. Transcorregut el termini anterior, esmenats si és procedent els defectes i vistes les reclamacions efectuades, la Direcció General d'Administració Autonòmica dictarà resolució amb la llista definitiva de persones admeses, que serà publicada en el Diari Oficial de la Comunitat Valenciana.  
5.2. Temaris i duració dels cursos  
Les àrees de coneixement incloses en este Pla d'Ocupació són les que a continuació s'indiquen, cada una amb les hores lectives totals que, així mateix, s'especifiquen, concretant-se els temaris de cada una d'elles en les ordres per mitjà de les que es convoquen cada una de les edicions previstes en este Pla d'Ocupació:  
- Àrea d'organització i gestió administrativa: 6 hores.  
- Àrea de coneixements i funcionament dels Instituts de Medicina Legal: 15 hores  
5.3. Desenrotllament dels cursos i proves  
5.3.1. La Direcció General d'Administració Autonòmica determinarà, amb la deguda antelació i publicitat, el calendari de realització dels cursos, el règim horari i el lloc de realització dels mateixos, per mitjà de les resolucions corresponents que seran publicades en el Diari Oficial de la Comunitat Valenciana.   
5.3.2. Els cursos corresponents a la primera edició hauran de començar dins del termini de sis mesos des de la data en què es publique en el Diari Oficial de la Comunitat Valenciana l'aprovació del present Pla d'Ocupació.  
Els cursos del procés selectiu inclòs en este Pla d'Ocupació seran impartits per professorat designat per la Direcció General d'Administració Autonòmica.  
5.3.3. El tribunal qualificador que haurà de realitzar l'avaluació continuada en el curs selectiu, així com la qualificació de les proves finals serà nomenat per mitjà d'Ordre pel conseller de Justícia, Interior i Administracions Públiques.  
5.3.4. Finalitzat el curs es realitzarà una prova final sobre el contingut de les matèries impartides.  
5.3.5.Qualificació de les proves:  
a) Tant l'avaluació continuada com la prova final del curs selectiu seran valorades de 0 a 10 punts.  
b) Per a la superació final del procés selectiu i, per tant, per a adquirir la condició de funcionari/a de carrera pertanyent al col·lectiu d'Auxiliars d'Autòpsia, haurà d'obtindre's la qualificació d'apte.  
La qualificació d'apte s'obtindrà quan s'aconseguisca una puntuació igual o superior a 10 punts, resultat de sumar la mitjana de les qualificacions obtingudes en l'avaluació continuada i en la prova final del curs selectiu.  
c) Independentment de la puntuació obtinguda prèviament en les proves de l'avaluació continuada, la presentació a la prova final del curs selectiu és un requisit indispensable per a l'adquisició de la condició de funcionari/a de carrera pertanyent al col·lectiu d'Auxiliars d'Autòpsia.  
5.3.6. Per a adquirir la condició de funcionari/a de carrera del grup D, Auxiliar d'Autòpsia, per mitjà del present Pla d'Ocupació, a més de superar l'avaluació i les proves corresponents, serà requisit indispensable l'assistència, com a mínim, a un 85% de les hores lectives de la duració total del curs selectiu.  
5.3.7. Finalitzats el curs i les proves selectives, el tribunal qualificador farà pública la relació de persones que hagen superat el procés d'adaptació de la relació jurídica i promoció interna, que constituirà la llista del personal aspirant que ha superat les proves objecte d'este Pla d'Ocupació.  
El tribunal qualificador elevarà el conseller de Justícia, Interior i Administracions Públiques les llistes del personal aspirant que haja superat les proves selectives per a la seua publicació en el Diari Oficial de la Comunitat Valenciana.  
5.4. Segona convocatòria  
Transcorreguts dotze mesos des de l'aprovació i publicació del Pla d'Ocupació, l'òrgan competent de l'administració del Consell en matèria de funció pública convocarà un segon procés d'adaptació de la relació jurídica i promoció interna, a què podrà presentar-se tot el personal que, estant inclòs en l'àmbit d'aplicació del Pla d'Ocupació, no tenia la titulació requerida en el moment de publicar-se este i l'haja obtingut durant el citat termini. Així mateix, podrà presentar-se també a esta segona convocatòria el personal que ja ho va fer en la primera i no va superar les proves o bé no va participar en elles.  
6. Modificació de la classificació dels llocs de treball:  
Finalitzada la primera convocatòria, l'òrgan competent dictarà resolució de modificació de la classificació dels llocs de treball de mossos/as d'autòpsia que procedisca, substituint-la per la següent:  
Denominació: Auxiliar d'autòpsia.  
Naturalesa: funcionarial.  
Sector: Administració Especial.  
Requisits: Grup D. Auxiliar d'Autòpsia.  
Complement de destí: nivell 12.  
Complement específic: E005.  
Forma de provisió: concurs.  
Funcions:  
- Rebre el cadàver i introduir-lo en la cambra frigorífica, així com la recepció dels seus efectes personals.  
- Preparar el cadàver per a l'autòpsia, així com l'instrumental necessari per a la seua realització.  
- Auxiliar, sota la dependència facultativa, en les tècniques d'obertura i extracció d'òrgans.  
- Pesar, mesurar i prendre mostres dels llocs indicats per a la seua conservació, embalatge, etiquetatge i enviament.  
- Realitzar la sutura exterior no visible del cadàver i arreglar-lo.  
- Traslladar el cadàver des de la taula d'autòpsia a les cambres frigorífiques, així com posada a disposició del mateix als familiars.  
- Netejar l'instrumental i la taula d'autòpsies.  
7. Nomenaments:  
El personal que supere el procés de promoció i adaptació de la relació jurídica, segons el que preveu este Pla, i una vegada modificada la classificació dels llocs segons el que establix el mateix, serà nomenat funcionari/a de carrera del Grup D, Auxiliar d'Autòpsia, i prendrà possessió en el mateix lloc de treball que estiga ocupant i en la mateixa situació laboral o administrativa en què es trobava en el mateix, passant a la situació d'excedència automàtica com a personal laboral del Grup E. El personal que no fóra titular de cap lloc de treball romandrà com a funcionari/a de carrera del Grup D, Auxiliar d'Autòpsia, en la mateixa situació administrativa que tinguera en el moment del nomenament i prendrà possessió en el mateix lloc a què, si és procedent, estiguera adscrit provisionalment.  
8. Situacions derivades del pla d'ocupació:  
8.1. El personal que no supere o no participe en els processos previstos en este Pla d'Ocupació, després de la finalització de l'última edició, romandrà en els llocs de treball que ocupe a l'entrada en vigor d'este i en la mateixa situació en què es trobava, classificant-se els llocs de què són titulars en la situació d'amortitzables.  
8.2. Els titulars dels llocs de treball que no superen els processos previstos o no s'hagen presentat als mateixos, percebran les retribucions bàsiques corresponents al grup de titulació a què pertanyen i les complementàries assignades al lloc de treball segons la nova classificació. El mer exercici dels llocs de treball amb la nova classificació prevista en este Pla d'Ocupació no atorgarà el dret a la consolidació de les retribucions que en ells s'establixen, ni permetrà l'accés al grup superior als seus titulars o ocupants, sent els únics procediments vàlids a estos efectes els establits en la Llei de la Funció Pública Valenciana i en el II Conveni Col·lectiu per al personal laboral al servici de l'Adminitració de la Generalitat.  
8.3. En els processos selectius de personal per a llocs de treball d'Auxiliar d'Autòpsia, en els que es valore l'experiència professional, tant en borses de treball d'ocupació temporal com en accés a l'ocupació pública per mitjà del procediment de concurs-oposició, es valorarà en la fase de concurs el temps treballat com a mossos/as d'autòpsia en un 80% de la puntuació assignada per mes de treball en llocs d'Auxiliar d'Autòpsia.  
Així mateix, en els concursos de provisió de llocs de treball d'Auxiliar d'Autòpsia en què participe el personal que ha superat el present Pla, es valorarà l'experiència com a mosso/a d'autòpsia en un 80% respecte de la puntuació assignada per mes de treball en llocs d'Auxiliar d'Autòpsia.  
8.4. Al personal laboral temporal que, a la data de modificació dels llocs de mossos/as d'autòpsies, estiga exercint un lloc de l'esmentada categoria, se li aplicaran les següents regles:  
a) Si està en possessió de la titulació acadèmica exigida, se l'anomenarà funcionari/a interí/a de l'esmentat grup D, auxiliar d'autòpsia, amb els efectes i presa de possessió del dia en què ho realitzen els que hagen superat el procés.  
b) Si no té la titulació a què es referix l'apartat anterior, cessarà el dia immediat anterior a la data d'efectes de la nova classificació del lloc, reincorporant-se a la borsa de treball que els corresponga i en les condicions que procedisca segons la normativa en vigor.  
8.5. En les ofertes d'ocupació pública de la Generalitat que s'aproven a partir de la publicació del Pla d'Ocupació, no s'inclourà cap lloc de treball amb la denominació de mossos/a d'autòpsia, ni amb les funcions que té assignades esta categoria professional en el II Conveni Col·lectiu per al personal laboral al servici de l'administració de la Generalitat.  
8.6. Fins que no finalitze el procediment corresponent a la primera convocatòria de les proves selectives de promoció interna i d'adaptació de la relació jurídica i adquirisquen la condició de funcionari/a de carrera les persones que les superen, no es convocarà per la Direcció General d'Administració Autonòmica concurs per a la provisió de llocs de treball legalment vacants d'auxiliar d'autòpsia, sense perjuí de les convocatòries que procedisquen, com a conseqüència d'haver recaigut sentència, si és procedent, que condemne a això a l'administració.  
9. Garantia de retribucions:  
En el cas que les retribucions que corresponga percebre a un/a funcionari/a de carrera en el nou lloc d'Auxiliar d'Autòpsia foren inferiors en còmput global anual a les què percebia amb anterioritat a l'execució d'este Pla d'Ocupació, se li reconeixerà i abonarà un complement personal transitori per la diferència mentre ocupe el lloc. Este complement serà absorbible, total o parcialment en còmput anual, per qualsevol increment retributiu que afecte al lloc de treball o al grup de titulació a què pertany l'esmentat/ada funcionari/a.  
Valencia, 16 de febrer de 2007  
La consellera secretària del Consell, per substitució,  
GEMA AMOR PÉREZ